A madame la contesse, pour ses enfanz, baillons nous d’avantaige, outre lour partaige, Monmaour et les appendises, et trois cenz livrées de terre ou puis de Salins, en tel maniere que nous retenons que nous puissons eschangier à nostre volunté Monmaour contre L’Estoille, à partaige faire. Et avez ce lour baillons nous Chestel-Guyon et les termes de Chestel-Guyon, ensi con li cuens les y mit, et la maison dou puis de Salins, et retenons tout adès le pooir que nous avons par la forme de la mise sur lesdiz partaiges, sauz l’avantaige que nous lour avons fait, lequel nous volons que lour soient delivré à remanant. En tesmoing de laquel chose, nous avons fait metre le seal le seneschaut de Champaigne en ces presenz escript, c’est à savoir nous Estenes, sires d’Oyseler, Richars de Monbeliart, Symon de Jonvile. Ce fut fait en l’am de grace mil CC sexante et ouit anz, le vanredi devant la Magdelene.